
זה לא סופי עד שזה אינסופי 
אוריה שמלצר
עשר מכות ניחתו על ארץ מצרים עד לגאולתו של עם ישראל. מכת דם היא המכה הראשונה, מעין הפסקת מים מתוזמנת לשבוע ימים, המשך במכות נוספות כגון מכת ערוב, בה נפרצו גדרות שערי גן החיות התנכ"י של אלכסנדריה ונטרפו מצרים רבים. חתימתן של המכות הלא היא באותו לילה קשה ומר למצרים בו כל בית הקריב 'קרבן' לאלהים, הבכור ה'קדוש' מת בשנתו. מכות מצרים הינן תהליך מדורג וארוך בו התפוררה לאט לאט הממלכה הפרעונית. החל מהצדדים החומריים הקטנים וכלה בקריסה טוטלית של הממלכה העצומה. ההסבר הריאלי למשך הזמן הארוך של מכות מצרים הוא הבחירה החופשית, הקב"ה גרם לדעיכה מדורגת של ממלכת מצרים בתהליך איטי ומדוד בו כל רגע ניתנה האפשרות לחזרה בתשובה של המצרים. ברם, עקשנותו וכובד ליבו של מלכם, פרעה, גרמו למפלת האימפריה המצרית עד אובדנה המוחלט בים סוף. באותה שעה בה שקעו במצולות ים גיבורי מצרים, והאידיאה של 'בית העבדים' המצרי התנפצה לה אל מול סלעי הים.


 ניתן להסביר שנראה שניתן לראות את התהליך המדורג של מפלת המצרים דווקא בתור ניסיון לבני ישראל. המכות הן לאו דווקא רחמנות אלוהית על האומה המצרית אלא ניסיון קשה לעבדי מצרים, לבני ישראל. אנו ננסה נלך בפרשנות מעט שונה.

מכת דם - דמדומי בוקר, הנוגש המצרי קם לשטוף פנים ולצחצח שינים. אולם, למרבה הפלא, באותו רגע כשהוא מבריז את הברז זרם של דם קולח אל הכיור, בארוחת צהרים הוא שותה דם ואפילו בערב, במקלחת שלפני השינה - כן, כמו שאתם מדמיינים, דם. מנגד, אצל השכן העברי הכול כרגיל, המים זורמים, יש מיץ בארוחת צהרים ואפילו מים חמים במקלחת. במשך שבוע ימים המצרי קולט שעבדו העברי עשוי מזן גנטי מעט שונה, שיש לו אלוה מיוחד בעל כוחות חזקים מחרטומיו המצרים ובודאי יש פה קידוש ה' גדול. אולם שאלת השאלות היא מה קורה ביום השמיני? מה קורה כשחוזרים המים למצרי? מה הוא עושה לעברי בעבודה? כמה התעללויות והשפלות סופגים בני ישראל מאותם קלגסים בתקופת המכות "בגלל" אלוהי ישראל. ברגע זה מגיע השלב השני של המכות, מכת צפרדעים. הנה בכל בתי מצרים צפרדעים, קרקורים בכל פינה, בחצר ובשולחן, ואפילו בתוך תנור האפייה. אולם אצל שכני המצרים, העבריים, שוררים השלווה והרוגע. ברגע 
שמסתיימת מכה זו - חזרה לשגרה, וביתר שאת, בני ישראל עובדים בפרך בתנאים קשים יותר ומגבילים, כעסם של הנוגשים מתחזק, ובני ישראל חווים זאת על בשרם בצורה הכואבת ביותר, יש צורך באמונה חזקה בה' כדי לא להישבר. וכך נמשכת שגרת המכות עד מכת הבכורות, בה מתבשרים בני ישראל על גאולתם הקרבה ובאה. 

נסיון גאולתם של ישראל הוא קשה ומורכב, למרות שבראיה שטחית נראה כאילו העסק פשוט למדי. לכאורה צריכים בני ישראל להפגין אמונה חזקה בה': יש ניסים גדולים, יש ניצחון על חרטומי מצרים כל שבוע, המצרים למטה - העברים למעלה, משה ואהרן מדברים ישירות עם בורא עולם. אולם, במבט כולל יותר רואים אנו שהעסק לא כזה 'ורוד' כמו שאנו מציירים אותו מפרשיות השבוע. בני ישראל זקוקים לתעצומות נפש גדולות, ולכוחות גדולים בשבתם ב'בית העבדים' המצרי, ורק לבסוף, אחרי למעלה ממאתיים שנות עבדות הקב"ה מושיע את בני ישראל ומוצאים מעבדות לחירות .

נקודה זו תשפוך מעט אור על היחס בין הקב"ה לבריותיו. עם ישראל יוצא ממצרים אחרי האותות הגדולים שהפלה הקב"ה במצרים, אחרי שראה את ידו החזקה, ומגיע לים סוף. במעמד ים סוף פוגשים בני ישראל 'מכרים' מן העבר הלא רחוק, האומה המצרית מזנבת אחריהם להכותם. בני ישראל יראים, זועקים לפני משה "המבלי אין-קברים במצרים לקחתנו למות במדבר...". טענה זו נראית תמוהה מאוד, ונותנת תחושה של כפיות טובה כלפי קוב"ה. הרי הקב"ה הציל אותם? הרי הם ראו שהוא הצליח להטיל חשכה גמורה במצרים? האם הם סברו שהוא לא יצליח להציל אותם מטביעה בים? ובכן, אולי ניתן להשיב 'חיובי' על תשובה זו. נמשיך במהלך הגאולה, בני ישראל עוברים ביבשה בתוך ים סוף, מגיעים למרה, לאילם ושם מתחזקות טענותיהם. בני ישראל פתאום נזכרים בסיר הבשר המצרי, באכלם לחם לשובע וזועקים על משה - איך? האם תמו ניסיו של בורא עולם המוציאם ממצרים? אחד מרגעי השיא של הגאולה הוא מעמד הר סיני, מעמד שעוצמתו הרוחנית מכה בנו גלים עד היום בלימודנו וחיובנו להופעת תורת ה' במציאות. מעמד התגלות השכינה בסיני מחל בעלית משה למרום למשך חודש וקצת, בני ישראל מתקדשים שלושה ימים, פורשים מנשותיהם, יש תכונה רבה בעם לקראת הורדת התורה האלוהית לארץ. אולם דווקא באותו מצב של אכסטזה רוחנית בה שרוי העם ברגע קבלת התורה, הוא 'מועד' בחטא העגל. בגלל כמה שעות מעטות בהן שוכן משה רבנו במרום הכול קורס, הלוחות הראשונים נשברים. למה זה קורה? איפה האמונה?

בני ישראל זוכים להשראת שכינה ישירה עליהם למן יום היווצרותם לעם בכור הברזל המצרי, ועד יום כניסתם לארץ. בארץ ישראל מתחלפת לה ההנהגה הנסית להנהגה טבעית. 
זוהי זכות גדולה לזכות לראות את חסדי ה' בכל יום, 'ראתה שפחה על הים מה שלא ראה יחזקאל', ובטח לזכות לראות פני שכינה במעמד סיני, אולם זו תביעה גדולה אף יותר. ראית מרכבת ה' זוקקת הבנה מהותית באלוהות. ברגע שאדם נפגש עם בורא עולם ישירות הוא בוחן אותו על פי הסתכלותו וכליו. האדם שופט את מעשי הקב"ה על פי הקריטריונים והפרמטרים בהם הוא חי את חייו ושופט את זולתו. בני ישראל זוכים לראות מכה אחר מכה את יד ה' המכה במצרים, ברם, פחדם הגדול הוא שאולי הקב"ה הצליח להכות בדם את המצרים, אבל מה עם הצפרדעים? הוא מסוגל או לא? אכן יש בכוחו להטיל עלטה בארץ מצרים שלושה ימים, אבל אולי זהו, נגמרו יכולתיו של הקב"ה ולא תהיה מכת בכורות. למה הם לא מאמינים בו? בני ישראל לא מצליחים להבין את העצירות במהלך הגאולה. אם הוא גאלנו ממצרים אז למה נעצרנו בים? אולי האלוה באמת לא מסוגל להושיענו עכשיו? הקב"ה קורע את הים, אז למה הוא לא מספק לנו מים מתוקים במרה? יש קושי גדול בהכרה בהדרגתיות בגאולה. אי ההבנה ביחס לכוחו ודרכיו של האל יוצר פחד ומורא קשים בבני ישראל הגורמים לחוסר אמונה בו. אולי זה נובע אפילו מהשוואתו לאלוהי הנכר! ברם, רואים אנו את חוסר האמונה בבורא כנקודה חורזת לכל אורך הדרך, החל מיציאת מצרים וכלה בכניסה לארץ .

הרצון לבחון את הקב"ה בפרמטרים אנושיים היא אי הבנה מוחלטת ביחסנו לאין סוף ברוך ה'.  האינסוף הוא ישות בלתי ניתנת להבנה ולתפיסה במחשבתנו המצומצת ובשכלנו הקטן. שאלת הפילוסוף בספר הכוזרי היא שאלה מצויינת על היחס בין הבלתי מושג לאנושי, איך האינסוף הרוחני, המופשט, יכול להיכנס להבנתי הגשמית המצומצת? הרמב"ם מיחד ב"מורה הנבוכים" למעלה מחמישים פרקים, כמעט חלק שלם, על היחס להגשמת האלוה בידי בני אדם. אחרי למידה בספר זה נראה שכיום חלק זה מעט לא רלוונטי לעומת דורו של 'נשר הגדול'. בדורו של הרמב"ם גדולים וחכמים טעו ודמיינו את האלוה בתור דבר מוחשי כעדות הראב"ד בהשגותיו. לעומת זאת כיום, ברור לכל ילד שכבר נוסע על אופנים בלי גלגלי עזר שאלוהים איננו סבא זקן טוב לב וחייכן המחלק הפתעות לנכדיו האהובים וחוזקו של האלוה הוא קצת יותר מהבריון השכונתי. אולם, חטא הגשמת האלוה איננו דווקא בהפיכתו בדמיוננו ליציר אנוש אלא אף ביחסנו אליו בתור מושג הניתן לשפיטה בעולמנו הגשמי. הרמב"ם הגדיר את מגשימי האלוה בתור 'מינים', כופרים באלוהי ישראל, הגשמת האלוה היא הגורם הישיר להתרחקות ממנו, לאי הבנת דרכיו. אדם שמנסה להבין את דרכי האל דרך 'עדשות משקפיו' האנושים לא יבין כלום, זה הדבר שיגרום לכפירתו. עלינו להבין שאלוהים הוא על אנושי ומעבר לתפיסתנו. השאלה הפילוסופית הקשה על היחס בין הבחירה החופשית לעומת הידיעה האלוהית נפתרת לשיטת הרמב"ם בהכרה שאין לנו הבנה מהו מושג ה'ידיעה' של אלוהים, ברור 
שידיעתו איננה ידיעתנו [על כך השיג הראב"ד ואכמ"ל]. 

לפעמים מקננת בנו התחושה למה בעצם שאלוהים לא יופיע לרגע, יבוא ויאמר: 'הנה אני, אני השולט בעולם, בכם בחרתי לי להיות עם סגולה, אתם חייבים לשמור חוקי, ומי שלא - נתראה ביום מותו. כמו צעקת משורר התהילים "למה יאמרו בגויים איה נא אלוהיהם, ואלוהינו בשמים". שיעשה כך למען שמו הגדול, יופיע במציאות ויסיים את מציאות חילול ה' הגדולה בארץ. אולם, היא הנותנת, ניסיון העבר מלמדנו שכח האמונה חזק יותר מכל הוכחה ממשית. דווקא כשלכאורה ה' רחוק מאתנו, הוא הקרוב ביותר אלינו. 'הכיסוי הוא הגילוי' דווקא בדורנו שאין מציאות תמידית של ניסים יש לנו יותר יכולת להבנת האלוהות. היכולת להבין שלעולם דרכיו ומפעליו של האינסוף לא יקלטו בשכלנו הסופי. מניסיון העבר רואים אנו שדווקא באותם דורות שזכו להשראת שכינה ממשית, ניסים גלויים בכל יום, שבהם היינו מצפים שלא יהיו פקפוקי אמונה כלל, שלא יהיו חטאים, הכול אלוהי, ורוד וברור. אבל דווקא בדורות אלו הקושי הגדול של האמונה הוא לתפוס את כוחו האינסופי של האל. לכאורה הכול הפוך, ה' נגלה, רואים ניסים ממש, אבל הקושי הגדול במציאות עוצמתית זאת היא לקלוט שהאינסוף איננו מוגבל, יכולתו וכוחו מן העולם ועד העולם, כמאמר הזוהר 'לית מחשבה תפיסא ביה כלל'. 

כיום, בעונותינו הרבים, לא זוכים אנו לגילוי שכינתו עלינו בצורה ניסית אלא טבעית, הקשר לבורא עולם מצידנו בלימוד התורה,בתפילה, בזעקה ושתיקה. עלינו לזכור שאמונה בבורא ובכך ש'לא ייטוש ה' עמו ונחלתו לא יעזוב' אף פעם לא הייתה אמונה באותות ומופתים אלא אמונה הנובעת מהנשמה הכוספת תמידית לאלוהיה ומצפה לישועה. הנבואה והניסים אף פעם לא היוו 'תעודת ביטוח' לקיום מצוות אלא קשר האמונה לבורא הוא חזק יותר, אמיץ ורוחני, וכל דור יש לו את הניסיונות המיוחדים שלו, כל אדם ניצב לבדו מל ישות בלתי נתפסת.

נרכין ראש, נאמין ונאהב...


